b'\n_START_ARTICLE_\nArtakserks II.\n_START_SECTION_\nDru\xc5\xbeina\n_START_PARAGRAPH_\nArtakserks II. je bil vladar iz iranske dinastije Ahemenidov. Bil je najstarej\xc5\xa1i sin perzijskega velikega kralja Dareja II. in kraljice Parisatide in brat Kira Mlaj\xc5\xa1ega in Ostana. Artakserksova glavna \xc5\xbeena je bila Stateira, druga za njo pa Grkinja Aspazija. Viri trdijo, da je imel ve\xc4\x8d kot 115 sinov in 350 h\xc4\x8dera.\n_START_SECTION_\nBorba za prestol\n_START_PARAGRAPH_\nKo je Artakserks II. leta 404 pr. n. \xc5\xa1t. prevzel perzijski prestol, je moral takoj braniti svojo pravico do prestola pred svojim bratom Kirom Mlaj\xc5\xa1im, ki ga je posku\xc5\xa1al ubiti. Poskus atentata je spodletel. Kira Mlaj\xc5\xa1ega so aretirali in ga na materino pro\xc5\xa1njo vrnili na polo\xc5\xbeaj satrapa Lidije. Kir Mlaj\xc5\xa1i je leta 401 pr. n. \xc5\xa1t. zbral vojsko 10.000 gr\xc5\xa1kih pla\xc4\x8dancev in \xc5\xa1e toliko azijskih vojakov in napadel Artakserksa II. Njuni vojski sta se spopadli v bitki pri Kunaksi v Babiloniji, v kateri je Kir Mlaj\xc5\xa1i bitki padel. Njegov upor je bil zadu\xc5\xa1en, polo\xc5\xbeaj Artakserksa II. pa se je okrepil.\n_START_SECTION_\nGr\xc4\x8dija\n_START_PARAGRAPH_\nLeta 396 pr. n. \xc5\xa1t. se je \xc5\xa1partanski kralj Agesilaj II. izkrcal v Mali Aziji in za\xc4\x8del ropati perzijski pokrajini Likijo in Karijo. Artakserks se je na napad odzval s \xc5\xa1\xc4\x8duvanjem \xc5\xa1partanskih nasprotnikov v Gr\xc4\x8diji na vojno proti Sparti. Atene, Tebe in Korint so sprejele perzijsko ponudbo in leta 386 pr. n. \xc5\xa1t. spro\xc5\xbeile deset let trajajo\xc4\x8do korintsko vojno. Perzija je Grkom vsilila tako imenovani Antalkidov mir, na katerega so pristale vse v vojno vpletene strani. Perzija si je s sporazumom zagotovila mir in stabilnost v pokrajinah na ju\xc5\xbeni obali Male Azije, Sparta pa je dobila prevlado nad gr\xc5\xa1ko celino.\n_START_SECTION_\nEgipt\n_START_PARAGRAPH_\nArtakserks II., uspe\xc5\xa1en v vojni z Grki, je imel ve\xc4\x8d te\xc5\xbeav v Egiptu, kjer so se mu takoj po prihodu na prestol uspe\xc5\xa1no uprli. Leta 383 pr. n. \xc5\xa1t. je v Egipt poslal vojsko pod poveljstvom Farnabaza II. in Titravsta, katero je vojska egip\xc4\x8danskega faraona Hakorja odbila. Artakserksu je kljub porazu uspelo obraniti Fenicijo pred egi\xc5\xa1\xc4\x8dansko-\xc5\xa1partansko invazijo.\n_START_SECTION_\nGradbena dela\n_START_PARAGRAPH_\nArtakserks II. je ve\xc4\x8dino svojega bogastva porabil za \xc5\xa1tevilni gradbene projekte. Obnovil je pala\xc4\x8do Dareja Velikega v Susi, in okrepil mestno ozidje. V Ekbatani je zgradil novo sprejemno dvorano (apadana) in postavil kipe. Perzepolisa ni kdo ve kako dograjeval, v njem pa je zgradil svojo grobnico, po \xc4\x8demer se razlikuje od svojih predhodnikov, pokopanih v bli\xc5\xbenjem kompleksu grobnic Nak\xc5\xa1-e Rustam.\n_START_SECTION_\nStara zaveza\n_START_PARAGRAPH_\nV Stari zavezi \xc5\xa1e vedno ni jasno, ali je bil Ahasuer iz Knjige o Esteri Artakserks II. ali kateri od njegovih predhodnikov: Kserks I., Kserks II. ali Artakserks I.\n_START_SECTION_\nSmrt\n_START_PARAGRAPH_\nArtakserksa so po smrti leta 358 pr. n. \xc5\xa1t. pokopali v njegovi grobnici v Perzepolisu. Nasledil ga je sin Artakserks III.'